1.Johdanto

Tämä kertomus ja siihen liittyvä komission yksiköiden valmisteluasiakirja muodostavat kertomuksen, jolla helpotetaan Euroopan unionin sallitun päästömäärän laskemista, sekä kertomuksen, jolla helpotetaan unionin, sen jäsenvaltioiden ja Islannin yhteisen sallitun päästömäärän laskemista Kioton pöytäkirjan 3 artiklan 7 a, 8 ja 8 a kohdan mukaisesti toista velvoitekautta varten sekä osoitetaan EU:n, sen jäsenvaltioiden ja Islannin kyky tehdä tiliä päästöistään ja sallitusta päästömäärästä Kioton pöytäkirjan osapuolten kokouksena toimivan osapuolten konferenssin päätöksen 2/CMP.8 mukaisesti. Kertomusten laatimista edellytetään neuvoston päätöksen (EU) 2015/1339 3 artiklan 2 kohdassa. Kertomukset toimitetaan Yhdistyneiden kansakuntien ilmastonmuutosta koskevan puitesopimuksen (UNFCCC) sihteeristölle.

Kioton pöytäkirjan mukaisen sallitun päästömäärän laskeminen tässä kertomuksessa on edellytys EU:n kasvihuonekaasupäästöjen vähentämistavoitteen tilinpidolle Kioton pöytäkirjan toisella velvoitekaudella. Tämä kertomus sisältää myös tietoja valinnoista, jotka liittyvät erityisiin Kioton pöytäkirjan mukaisiin tilinpitovaihtoehtoihin.

2.Inventaariot ihmisen toiminnan aiheuttamista, muiden kuin Montrealin pöytäkirjalla säänneltyjen kasvihuonekaasujen lähteistä syntyvistä päästöistä ja nielujen aikaansaamista poistumista

Täydellinen yhteinen inventaario ihmisen toiminnan aiheuttamista muiden kuin Montrealin pöytäkirjan sääntelemien kasvihuonekaasujen lähteistä syntyvistä päästöistä ja nielujen aikaansaamista poistumista kaikilta vuosilta perusvuodesta vuoteen 2014 EU:n, sen jäsenvaltioiden ja Islannin osalta toimitetaan UNFCCC:lle erillisenä asiakirjana tämän kertomuksen yhteydessä päätöksen 2/CMP.8 liitteessä I olevan 1 kohdan a alakohdan mukaisesti.

3.Perusvuosien määrittäminen toista velvoitekautta varten

Yhteinen inventaari vastaa perusvuosia, jotka jäsenvaltiot ja Islanti ovat valinneet kansallisissa inventaareissaan. Jäljempänä esitetään yleiskatsaus:

Jäsenvaltio CO2:n, CH4:n ja N2O:n perusvuosi HFC-yhdisteiden, PFC-yhdisteiden ja SF6-yhdisteiden perusvuosi NF3:n perusvuosi Itävalta 1990 1990 2000 Belgia 1990 1995 1995 Bulgaria 1988 1995 1995 Kroatia 1990 1990 2000 Kypros 1990 1995 1995 Tšekki 1990 1995 1995 Tanska 1990 1995 1995 Viro 1990 1995 1995 Suomi 1990 1995 1995 Ranska 1990 1990 1995 Saksa 1990 1995 1995 Kreikka 1990 1995 2000 Unkari 1985-1987 1995 1995 Irlanti 1990 1995 1995 Italia 1990 1990 1995 Latvia 1990 1995 1995 Liettua 1990 1995 1995 Luxemburg 1990 1995 1995 Malta 1990 1990 1995 Alankomaat 1990 1995 1995 Puola 1988 1995 2000 Portugali 1990 1995 2000 Romania 1989 1989 2000 Slovakia 1990 1990 2000 Slovenia 1986 1995 1995 Espanja 1990 1995 1995 Ruotsi 1990 1995 1995 Yhdistynyt kuningaskunta 1990 1995 1995 Islanti 1990 1990 1995

4.Ehdot Kioton pöytäkirjan 4 artiklan mukaiselle velvoitteiden täyttämiselle yhteisesti toista velvoitekautta varten

EU, sen jäsenvaltiot ja Islanti ovat sopineet täyttävänsä Kioton pöytäkirjan 3 artiklan mukaiset päästöjen määrälliset rajoittamis- ja vähentämisvelvoitteensa Kioton pöytäkirjan toisella velvoitekaudella yhteisesti Kioton pöytäkirjan 4 artiklan määräysten mukaisesti. Unioni, sen jäsenvaltiot ja Islanti ovat hyväksyneet päästöjen määrällisen vähennysvelvoitteen, joka rajoittaa niiden keskimääräiset vuotuiset kasvihuonekaasujen päästöt toisella velvoitekaudella 80 prosenttiin niiden perusvuoden päästöjen summasta, mikä vastaa Dohan muutosta.

Kioton pöytäkirjan 4 artiklan mukaan osapuolten, jotka päättävät täyttää Kioton pöytäkirjan 3 artiklaan perustuvat velvoitteensa yhteisesti, on vahvistettava asianomaisessa velvoitteiden yhteistä täyttämistä koskevassa sopimuksessa kunkin osapuolen sallittu päästötaso. Neuvoston päätöksessä (EU) 2015/1339 esitetään velvoitteiden yhteistä täyttämistä koskevan sopimuksen ehdot sekä kunkin sopimuksen osapuolen päästötasot. EU:n, sen jäsenvaltioiden ja Islannin sopimuksessa Islannin osallistumisesta EU:n, sen jäsenvaltioiden ja Islannin velvoitteiden yhteiseen täyttämiseen Kioton pöytäkirjan mukaisella toisella velvoitekaudella esitetään Islannin osallistumista ohjaavat ehdot. Päästötasot määrittävät jäsenvaltioiden ja Islannin sallitut päästömäärät toista velvoitekautta varten. Nämä päästötasot on määritetty voimassa olevan unionin lainsäädännön perusteella kaudeksi 2013–2020 ns. ilmasto- ja energiapaketissa.

5. Sallittujen päästömäärien laskeminen 3 artiklan 7 a, 8 ja 8 a kohdan mukaisesti

EU:n, sen jäsenvaltioiden ja Islannin yhteinen sallittu päästömäärä Kioton pöytäkirjan toisella velvoitekaudella on sama kuin unionille, sen jäsenvaltioille ja Islannille Kioton pöytäkirjan liitteessä B olevan taulukon kolmannessa sarakkeessa määritetty prosenttiosuus, sellaisena kun se on korvattuna Dohan muutoksella (80 %) perusvuoden päästöistä, kerrottuna kahdeksalla. Tämän laskennan tuloksena saatava yhteinen sallittu päästömäärä on 37 625 402 324 hiilidioksidiekvivalenttitonnia.

Tämä EU:n sallittu päästömäärä määritetään velvoitteiden yhteistä täyttämistä koskevan sopimuksen ehtojen mukaisesti ja se on 15 834 334 860 hiilidioksidiekvivalenttitonnia.

Jäsenvaltioiden ja Islannin sallitut päästömäärät määritetään myös velvoitteiden yhteistä täyttämistä koskevan sopimuksen ehtojen mukaisesti ja luetellaan taulukossa 2.